আলেসিয়া ও লিভিয়া শেপ্পের নিখোঁজ

অ্যালেসিয়া ভেরা শেপ এবং লিভিয়া ক্লারা শেপ দুই যমজ বোন। তারা সুইজারল্যান্ডের ভো ক্যান্টনের লোজান শহরের উপশহর সেন্ট-সুলপিসের বাসিন্দা। ২০১১ সালের ৩০ জানুয়ারি তাদের শেষবার দেখা গিয়েছিল। তাদের বাবা ম্যাথিয়াস শেপ সেন্ট-সুলপিসে তার প্রাক্তন স্ত্রীর বাড়ি থেকে যমজ দুই মেয়েকে নিয়ে যান; এরপর তারা আর ফিরে আসেনি। পরবর্তীতে ইতালিতে ম্যাথিয়াসের মরদেহ পাওয়া যায়। কর্তৃপক্ষের ধারণা, তিনি আত্মহত্যা করেছেন। ছয় বছর বয়সী এই মেয়েদের নিখোঁজ হওয়ার ঘটনাটি সুইজারল্যান্ড, ফ্রান্স এবং ইতালি জুড়ে এক বিশাল তল্লাশি অভিযানের জন্ম দেয়, যা শেষ পর্যন্ত সফল হয়নি।

 পটভূমি 
অ্যালেসিয়া এবং লিভিয়া যমজ বোন ছিল এবং ২০০৪ সালের ৭ অক্টোবর তারা জন্মগ্রহণ করে। তারা ইতালীয় বংশোদ্ভূত সুইস আইনজীবী ইরিনা মাইমে লুসিডি শেপ এবং কানাডীয় বংশোদ্ভূত সুইস প্রকৌশলী ম্যাথিয়াস কাসপার শেপের (৪৩) একমাত্র সন্তান। তাদের বাবা-মা ২০০৪ সালের জুলাই মাসে ইতালির আস্কোলি পিচেনোতে বিয়ে করেছিলেন। সেখানে তারা দুজনেই তামাক কোম্পানি ফিলিপ মরিস ইন্টারন্যাশনালে কর্মরত ছিলেন।

মেয়ে দুটি নিখোঁজ হওয়ার এক বছর আগে এই দম্পতির বিচ্ছেদ ঘটে এবং তারা একই গ্রামে আলাদা বাড়িতে বসবাস করতে শুরু করেন।

 ঘটনার ক্রমতালিকা 
নিচের ঘটনাপ্রবাহটি সুইস পুলিশের একটি প্রকাশনার ওপর ভিত্তি করে তৈরি করা হয়েছে:

 শুক্রবার ২৮ জানুয়ারি: ম্যাথিয়াস শেপ তার মেয়েদের ছুটির দিন কাটানোর জন্য নিজের সাথে নিয়ে যান।
 শনিবার ২৯ জানুয়ারি: শেপ তার স্ত্রীকে একটি এসএমএস পাঠান: "আমরা ভালো আছি, সোমবার ফিরে আসব।" 
 রবিবার ৩০ জানুয়ারি
 দুপুর ১২:০০ টায়: সেন্ট-সুলপিসে শেপের সাথে মেয়েদের শেষবার দেখা যায়।
 বিকাল ৫:০৪ মিনিটে: শেপ সীমান্ত পার হয়ে ফ্রান্সে প্রবেশ করেন।
 সোমবার ৩১ জানুয়ারি
 দুপুর ১২:৩০ মিনিটে: শেপ মার্সেই শহরের বেশ কয়েকটি এটিএম থেকে টাকা তোলেন।
 শেপ মার্সেই থেকে তার স্ত্রীকে একটি পোস্টকার্ড পাঠান।
 শেপ এবং মেয়েরা সন্ধ্যায় দক্ষিণ-পশ্চিম কর্সিকার প্রোপ্রিয়ানোর উদ্দেশে একটি ফেরিতে ওঠেন।
 মঙ্গলবার ১ ফেব্রুয়ারি
 ভোর ৬:৩০ মিনিটে: শেপ প্রোপ্রিয়ানোতে ফেরি থেকে নামেন। তবে তার সাথে মেয়েরা ছিল কি না তা স্পষ্ট নয়।
 রাত ৯:০০ টায়: শেপ উত্তর-পূর্ব কর্সিকার বাস্তিয়া থেকে একটি ফেরি নেন এবং পরের দিন সকাল ৭:০০ টায় তুলোঁ-তে পৌঁছান।
 বুধবার ২ ফেব্রুয়ারি সকাল ৯:১৩ মিনিটে: একটি টোল বুথে শেপকে একা দেখা যায়।
 বৃহস্পতিবার ৩ ফেব্রুয়ারি
 দুপুর ১২:০০ টায়: ইতালির নেপলসের কাছাকাছি ভিয়েত্রি সুল মারে-তে একজন প্রত্যক্ষদর্শী শেপকে দেখেছিলেন।
 রাত ১০:৪৭ মিনিটে: দক্ষিণ-পূর্ব ইতালির আপুলিয়া অঞ্চলের সেরিঙ্গোলা এলাকায় শেপ চলন্ত ট্রেনের নিচে ঝাঁপ দিয়ে আত্মহত্যা করেন।

 ম্যাথিয়াস শেপ কর্তৃক সম্ভাব্য হত্যা 
২০১১ সালের ফেব্রুয়ারি মাসে তদন্তকারী পুলিশ জানান যে, শেপ তার স্ত্রীকে একটি চিঠি পাঠিয়েছিলেন যেখানে তিনি সন্তানদের মেরে ফেলার ইঙ্গিত দিয়েছিলেন। তবে চিঠিটি জনসমক্ষে প্রকাশ করা হয়নি। সিএনএন-এর তথ্যমতে, ইতালীয় সংবাদপত্র করিয়ারে ডেলা সেরা-কে সেই চিঠির একটি বাক্য প্রকাশের অনুমতি দেওয়া হয়েছিল, যেখানে লেখা ছিল, "শিশুরা শান্তিতে ঘুমাচ্ছে, তারা কষ্ট পায়নি"। শেপের কম্পিউটার তল্লাশি করে দেখা যায় যে, ভ্রমণের কয়েক দিন আগে থেকেই তিনি আগ্নেয়াস্ত্র, বিষ এবং ফেরির সময়সূচী সম্পর্কে ইন্টারনেটে তথ্য খুঁজছিলেন।

 উপন্যাস সংস্করণ 
২০১৫ সালে ইতালীয় সাংবাদিক ও লেখক কনচিটা ডি গ্রেগোরিও এই নিখোঁজ হওয়ার ঘটনার ওপর ভিত্তি করে আমার কথায়, আমি সত্যিই ভালো আছি নামে একটি উপন্যাস প্রকাশ করেন। এটি ইরিনা লুসিডির দৃষ্টিভঙ্গি থেকে লেখা হয়েছে। এই বইটির জন্য ডি গ্রেগোরিও ২০১৬ সালে ব্রাঙ্কাটি পুরস্কার পান। ২০২২ সালে এটি ইংরেজিতে দ্যা মিসিং ওয়াল্ড নামে প্রকাশিত হয়।

 আরও দেখুন 

 ২০১১-এ সুইজারল্যান্ড
 রহস‍্যজনকভাবে নিখোঁজ ব্যক্তিদের তালিকা: ১৯৭০-পরবর্তী
 মিসিং চিলড্রেন সুইজারল্যান্ড (ফরাসি ভাষায়)

 তথ্যসূত্র 

 বহিঃসংযোগ 
ইন্টারপোল নোটিশ 
লিভিয়া ক্লারা শেপের জন্য ইন্টারপোল নোটিশ 
অ্যালেসিয়া ভেরা শেপের জন্য ইন্টারপোল নোটিশ 

বিষয়শ্রেণী:২০১০-এর দশকের নিখোঁজ ব্যক্তির ঘটনা
বিষয়শ্রেণী:২০১১-এ সুইজারল্যান্ড
বিষয়শ্রেণী:ইউরোপে জানুয়ারি ২০১১
বিষয়শ্রেণী:ভো
বিষয়শ্রেণী:মেয়েদের বিরুদ্ধে সহিংসতার ঘটনা
বিষয়শ্রেণী:অপহৃত সুইস শিশু
বিষয়শ্রেণী:২০১০-এর দশকে অপহরণ
বিষয়শ্রেণী:নিখোঁজ শিশু
বিষয়শ্রেণী:সুইজারল্যান্ডে নিখোঁজ ব্যক্তির ঘটনা
বিষয়শ্রেণী:নিখোঁজ সুইস ব্যক্তি
বিষয়শ্রেণী:সুইস যমজ
বিষয়শ্রেণী:সুইজারল্যান্ডে নারীদের বিরুদ্ধে সহিংসতা
বিষয়শ্রেণী:বালিকাদের প্রতি সহিংসতার ঘটনা